Document ID: 32007D0184

32007D0184
L 085/7
SLUŽBENI LIST EUROPSKE UNIJE
ODLUKA KOMISIJE
od 23. ožujka 2007.
o objavi upućivanja na normu EN 71-1:2005 „Sigurnost igračaka - 1. dio: mehanička i fizikalna svojstva” u pogledu tehničkih zahtjeva za polukuglaste igračke u skladu s Direktivom Vijeća 88/378/EEZ o sigurnosti igračaka
(priopćena pod brojem dokumenta C(2007) 1256)
(Tekst značajan za EGP)
(2007/184/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 88/378/EEZ od 3. svibnja 1988. o usklađivanju zakonodavstava država članica u odnosu na sigurnost igračaka (1), a posebno drugi podstavak njezinog članka 6. stavka 1.,
uzimajući u obzir mišljenje Stalnog odbora uspostavljenog člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa te o uslugama informacijskog društva (2), kako je izmijenjena Direktivom 98/48/EZ (3) (Odbor o normama i tehničkim propisima),
budući da:
(1)
Članak 2. Direktive 88/378/EEZ određuje da se igračke mogu staviti na tržište samo ako ne ugrožavaju sigurnost i/ili zdravlje trećih strana kada se koriste kako su namijenjene ili na predvidiv način, imajući u vidu normalno ponašanje djece.
(2)
Prema članku 5. stavku 1. podstavku 2. Direktive 88/378/EEZ, pretpostavlja se da su igračke usklađene s bitnim sigurnosnim zahtjevima iz članka 3. Direktive ako su sukladne s nacionalnim normama koje se na njim primjenjuju i koje prenose usklađene norme čiji su referentni brojevi objavljeni u Službenom listu Europskih zajednica.
(3)
U skladu s člankom 5. stavkom 1. podstavkom 2. Direktive 88/378/EEZ, države članice trebaju objaviti referentne brojeve nacionalnih normi koje prenose usklađene norme, čiji su referentni brojevi objavljeni u Službenom listu Europskih zajednica.
(4)
Europski odbor za normizaciju (CEN), prema nalogu Komisije, 15. srpnja 1998. sastavio je i usvojio usklađenu normu EN 71-1:1998 „Sigurnost igračaka - 1. dio: mehanička i fizikalna svojstva”, čiji su referentni brojevi prvi put objavljeni 28. srpnja 1999. u Službenom listu Europskih zajednica (4).
(5)
16. rujna 2004. Europski odbor za normizaciju usvojio je izmjenu 10 usklađene norme EN 71-1:1998 „Sigurnost igračaka - 1. dio: mehanička i fizikalna svojstva”. Referentni brojevi ove izmjene prvi put su objavljeni u Službenom listu Europske unije od 2. kolovoza 2005. (5).
(6)
19. rujna 2005. Europski odbor za normizaciju usvojio je normu EN 71-1:2005 „Sigurnost igračaka - 1. dio: mehanička i fizikalna svojstva” koja se smatra konsolidiranom verzijom usklađene norme EN 71-1:1998 i njezinih 11 izmjena. Izmjena 10 uključena je u normu EN 71-1:2005.
(7)
Izmjenom 10 treba uzeti u obzir rizike od gušenja koje predstavljaju igračke u obliku šalice, posude ili polovice jajeta koje imaju skoro okrugli, ovalan ili eliptičan otvor koji bi mala djeca mogla staviti ispred lica za vrijeme igre, te tako stvoriti poklopac koji ne propušta zrak. Izmjena iz svoga područja primjene isključuje igračke namijenjene za serviranje pića, kao što su šalice za čaj.
(8)
Prema članku 6. stavku 1. Direktive 88/378/EEZ, francuska nadležna tijela podnijela su formalni prigovor u pogledu zahtjeva za polukuglaste igračke, posebno za isključenje igračaka namijenjenih za serviranje pića utvrđenih u normi EN 71-1:2005.
(9)
Francuska nadležna tijela tvrde da tehničkim zahtjevima predviđenim u usklađenoj normi o polukuglastim igračkama treba uzeti u obzir rizike od gušenja koje predstavljaju određeni oblici igračaka koji se mogu staviti preko djetetovog nosa i usta pri čemu se stvara poklopac koji ne propušta zrak. Među tim proizvodima su igračke namijenjene za serviranje pića. Te će igračke djeca najčešće staviti preko usta kada se igraju i prave se da piju. Stoga francuska nadležna tijela tvrde da bi igračke namijenjene za serviranje pića trebalo obuhvatiti zahtjevima za polukuglaste igračke usklađene norme EN 71-1:2005.
(10)
Prema Europskom odboru za normizaciju (CEN), normizacija polukuglastih igračaka bila je opravdana incidentima u kojima su se djeca igrala s takvim igračkama u samoposlužnim restoranima. Rad je zasnovan na opsežnoj istrazi koja je provedena kako bi se utvrdila kritična veličina i oblik predmeta koje treba uzeti u obzir u normizaciji radi zaštite djece. Što se tiče predmeta namijenjenih za serviranje pića, npr. kompleta šalica za čaj, CEN je zaključio da nisu zabilježeni incidenti s ovim igračkama niti s pravim šalicama za piće. Na temelju ovih istraga CEN je odlučio da nije bilo temelja za proširenje normizacije na ovu posebnu vrstu igračaka.
(11)
Na zahtjev Komisije, stručnjaci država članica za sigurnost igračaka obavijestili su Komisiju o nezgodama izazvanim sličnim igračkama. Nezgode su spomenute u izvješću objavljenom u časopisu „Pediatrics”, svezak 111, br 1, iz siječnja 2003. U skladu s ovim izvješćem utvrđeno je ukupno 17 nezgoda. U svim istraženim slučajevima djeca su pronađena s polukrutim predmetom koji je bio čvrsto prilijepljen na njihova lica. Od 17 nezgoda, 13 je uključivalo igračke. Te su nezgode obuhvaćale djecu u dobi između 4 i 36 mjeseci.
(12)
Nadalje, Komisija je također obaviještena o jednoj nesmrtnoj nezgodi u SAD-u, koju je 27. listopada 2000. prijavila američka komisija za sigurnost potrošačkih proizvoda (US Consumer Product Safety Commission). Dijete starosti dvije i pol godine je pronađeno s tvrdom plastičnom šalicom igračkom u ustima i nosu. Ta je igračka bila dio kompleta igračaka za čaj.
(13)
Na temelju informacija koje su predala francuska nadležna tijela, ostala nacionalna nadležna tijela i Odbor za norme i tehničke propise utvrđeno je da igračke namijenjene za serviranje pića mogu predstavljati rizik od gušenja. Uzimajući u obzir da su ove igračke isključene iz područja primjene gore navedene norme, u skladu s člankom 5. stavkom 2. Direktive 88/378/EEZ, države članice pretpostavljaju da gore navedene igračke zadovoljavaju bitne sigurnosne zahtjeve samo ako imaju potvrdu o ispitivanju tipa EC koju je izdalo prijavljeno tijelo,
DONIJELA JE OVU ODLUKU:
Članak 1.
Igračke u obliku šalice, posude ili polovice jajeta koje imaju skoro okrugli, ovalan ili eliptičan otvor i koje su namijenjene za serviranje pića isključene su iz područja primjene norme EN 71-1:2005. Međutim, one mogu predstavljati isti rizik od gušenja koji predstavljaju igračke obuhvaćene normom. Stoga će Komisija naložiti dotičnom Europskom odboru za normizaciju da preispita dotičnu normu.
Članak 2.
Uz objavu norme EN 71-1:2005 „Sigurnost igračaka - 1. dio: mehanička i fizikalna svojstva” u Službenom listu Europske unije prilaže se sljedeća dodatna napomena:
„Igračke u obliku šalice, posude ili polovice jajeta koje imaju skoro okrugli, ovalan ili eliptičan otvor i koje su namijenjene za serviranje pića, kao što su kompleti za čaj, mogu predstavljati rizik za zdravlje djece. Te igračke nisu obuhvaćene normom, stoga ti proizvodi moraju imati potvrdu o ispitivanju tipa EC a sukladnost s odobrenim modelom mora biti potvrđena pričvršćenjem oznake EC”.
Članak 3.
Napomena identična onoj iz članka 2. ove Direktive prilaže se upućivanju na nacionalnu normu koja prenosi normu EN 71-1:2005 „Sigurnost igračaka - 1. dio: mehanička i fizikalna svojstva”, koju trebaju objaviti države članice prema članku 5. stavku 1. podstavku 2. Direktive 88/378/EEZ.
Članak 4.
Ova je Odluka upućena državama članicama.
Sastavljeno u Bruxellesu 23. ožujka 2007.

Labels: 3
7
1